भारतीय प्रतिभा के मामले में पहले भी आगे थे और आज भी हैं. वे स्कूली शिक्षा तो अपनी मेहनत और सीमित संसाधनों के बूते पूरी कर लेते हैं लेकिन उच्च शिक्षा और अनुसन्धान के मामले में जिस तरह के संसाधनों की आवश्यकता होती है वह किसी अकेले के बूते से बाहर की बात होती है और उसे सरकार का मुंह ताकना पड़ता है.यहाँ सरकारी उदासीनता, भ्रष्टाचार, नौकरशाही की लालफीताशाही में फंसकर ऐसे तमाम छात्रों की प्रतिभा दम तोड़ देती है और जो समर्थ होते हैं वे विदेशों का रूख कर लेते हैं.